Siemens Wind Power planlægger 150 afskedigelser på vingefabrikken i Aalborg.

150 medarbejdere i Siemens Wind Power skal fyres. Halvdelen afskediges med virkning fra 1. februar og de resterende 75 medarbejdere med virkning fra 1. april. Det oplyser Siemens Wind Power til TV2 Nord. Siemens har gennem længere tid arbejdet med at gøre produktionen mere effektiv og reducere omkostningerne, og det betyder, at man nu behøver færre medarbejdere til at klare opgaverne på vingefabrikken. De 150 fyringer svarer til omkring syv procent af medarbejderstaben i Aalborg. Fyringerne rammer de timelønnede medarbejdere i alle områder af produktionen, og forhandlingerne begynder fredag.